<classify> MAKAMU wa Rais, Samia Suluhu Hassan amewataka wanawake wa Mkoa wa Kaskazini Unguja, kuzitumia huduma za mama na watoto katika hospitali hiyo yenye huduma zote, ikiwemo za uzazi salama.Samia alisema hayo wakati akiweka jiwe la msingi jengo la kutoa huduma za kujifungua kwa wanawake katika Hospitali ya Kivunge Mkoa wa Kaskazini Unguja. Alisema juhudi za kupunguza vifo vinavyotokana na wanawake kujifungua, vitapungua tu kama wanawake hao watapata huduma hizo katika vituo vya afya vya Serikali.Alisema bado wapo wanawake nchini, wanajifungua majumbani bila ya huduma za madaktari wenye uwezo na kutishia vifo kwa watoto. Wananchi wa Mkoa wa Kaskazini Unguj, serikali imeimarisha huduma za wanawake na watoto, kwa hiyo mnatakiwa kujifungua katika hospitali za serikali na kupata huduma kutoka kwa madaktari bingwa, alisema.Mapema, Katibu Mkuu, Wizara ya Afya Asha Ali Abdalla alisema serikali imeongeza bajeti wizara hiyo kutoka Sh 7,000,000,000 katika mwaka 2018 hadi Sh bilioni 15 katika mwaka wa fedha 2019-2020.Sekta ya afya imepewa kipaumbele cha kwanza na hata bajeti ya Wizara ya Fedha imekuwa ikiongeza siku hadi siku kwa maslahi ya wananchi wake, alisema.Mapema, Waziri wa Afya, Hamad Rashid Mohamed alisema huduma za matibabu Zanzibar, zitaendelea kutolewa bure kwa wananchi wote, ikiwa ni kutekeleza ahadi ya Rais wa Kwanza wa Zanzibar, Hayati Abeid Amani Karume. Alisema huduma za afya zinaendelea kuboreshwa, ikiwemo za wanawake wajawazito kwa ajili ya kupunguza vifo vya watoto vinavyotokana na matatizo ya uzazi.Tutaendelea kutoa huduma za fya bure huku kipaumbele chetu ni kwa wanawake kujifungua katika hospitali za serikali na kupata huduma hizo bure zikiwa za uhakika, alisema.  <topic>: kitaifa 